Broj: 711-I-1849-M-117/21-02-11

Zagreb, 4. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marijana Škvarića, gradonačelnika Grada Lepoglave,** na 144. sjednici, održanoj dana 4. listopada 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da se kćer dužnosnika Marijana Škvarića, gradonačelnika Grada Lepoglave, prijavi na natječaj za zapošljavanje u Dječjem vrtiću Lepoglava te da se, ukoliko bude odabrana na natječaju, u istom i zaposli, obzirom da, sukladno Statutu Dječjeg vrtića Lepoglava, odluku o zasnivanju i prestanku radnog odnosa u vrtiću donosi Upravno vijeće Dječjeg vrtića na prijedlog ravnatelja, a dužnosnik Marijan Škvarić u predmetnom postupku ne sudjeluje.**

Obrazloženje

Zahtjev za davanjem mišljenja Povjerenstva podnio je dužnosnik Marijan Škvarić, gradonačelnik Grada Lepoglave. U pošti Povjerenstva zahtjev je zaprimljen 20. rujna 2021.g. pod poslovnim brojem: 711-U-4769-M-117/21-01-2 te u te je povodom istog otvoren predmet broj M-117/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Marijana Škvarić obnaša dužnost gradonačelnika Grada Lepoglave u aktualnom mandatu od 4. lipnja 2021.g. te da je istu dužnost obnašao i u mandatima 2013.-2017- te 2017.-2021. Stoga je i Ružica Karagić povodom obnašanja navedene dužnosti obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je Grad Lepoglava osnivač Dječjeg vrtića Lepoglava. Upravno vijeće vrtića raspisalo je natječaj za zapošljavanje na radno mjesto stručnog suradnika-pedagog. Odluku o zapošljavanju donosi Upravno vijeće. Dužnosnik traži mišljenje Povjerenstva vezano za situaciju u kojoj bi se uži član njegove obitelji, kćer, prijavila na predmetni natječaj. Dužnosnik je povodom podnesenog zahtjeva kontaktiran te je dopunio zahtjev navodeći da on osobno nije član Upravnog vijeća Dječjeg vrtića Lepoglava.

Uvidom u podatke Sudskog registra Trgovačkog suda u Varaždinu utvrđeno je da je pod MBS: 070007625 upisana ustanova Dječji vrtić Lepoglava, OIB: 54264947514, osnivača Grad Lepoglava. Kao osoba ovlaštena na zastupanje upisana je Valentina Husnjak-Ribić, ravnateljica, zastupa ustanovu pojedinačno i samostalno od 31. ožujka 2020.g.

Uvidom u Statut Dječjeg vrtića Lepoglava utvrđeno je da Dječji vrtić predstavlja i zastupa ravnatelj, dok vrtićem upravlja Upravno vijeće. Upravno vijeće ima pet članova, čiji mandat traje 4 godine. Tri člana Upravnog vijeća imenuje osnivač iz redova javnih djelatnika, jednog člana biraju roditelji djece korisnika usluga i jedan član bira se tajnim glasanjem iz reda odgojitelja i stručnih suradnika dječjeg vrtića. Predsjednika Upravnog vijeća biraju članovi javnim ili tajnim glasovanjem na vrijeme od 4 godine. Ravnatelj je poslovodni i stručni voditelj Dječjeg vrtića te između ostalog potpisuje akte Dječjeg vrtića. Ravnatelj se bira na temelju javnog natječaja koji raspisuje Upravno vijeće. Ravnatelja imenuje osnivač na prijedlog Upravnog vijeća, na 4 godine.

Statu Dječjeg vrtića Lepoglava propisuje kako u vrtiću na poslovima njege, odgoja i obrazovanja, socijane i zdravstvene zaštite te skrbi o djeci rade odgojno-obrazovni djelatnici: odgojitelj i stručni suradnik (pedagog, psiholog, logoped i rehabilitator) te medicinska sestra kao zdravstvena voditeljica. Radni odnos u dječjem vrtiću zasniva se ugovorom o radu na temelju natječaja. Odluku o objavi natječaja donosi Upravno vijeće. Odluku o zasnivanju i prestanku radnog odnosa donosi Upravno vijeće na prijedlog ravnatelja.

Člankom 7. podstavkom i) ZSSI-a propisano je da je dužnosnicima zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Iz citiranih odredbi proizlazi kako je kćer dužnosnika s njim povezana osoba u smislu odredbi ZSSI-a. Stoga bi se dužnosnik, ukoliko bi se našao u situaciji da odlučuje u odnosu na osobu koja je s njim povezana, mogao dovesti u situaciju moguće povrede odredbi ZSSI-a. Međutim u predmetnom slučaju je utvrđeno kako dužnosnik Marijan Škvarić ne sudjeluje u postupku zapošljavanja stručnog suradnika-pedagoga u Dječjem vrtiću koji je osnovao Grad Lepoglava, već radnje i odluke u istom poduzimaju Upravno vijeće vrtića i ravnatelj. Stoga nema zapreke da se kćer dužnosnika Marijana Škvarića, gradonačelnika Grada Lepoglave, prijavi na natječaj za zapošljavanje u Dječjem vrtiću Lepoglava te da se, ukoliko bude odabrana na natječaju, u istom i zaposli. No ukazuje se dužnosniku da je dužan voditi računa o činjenici gore navedene osobne povezanosti te je svoje postupanje dužan uskladiti na način da se ni u budućnosti ne nađe u situaciji moguće povrede odredbi ZSSI-a, upravo zbog navedenih razloga, te da slučaju bilo kakve dvojbe koja bi se mogla pojaviti da traži mišljenje Povjerenstva.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marijan Škvarić, elektroničkom dostavom
2. Objava na internetskoj stranici Povjerenstva
3. Pismohrana